Måske synger tredagesløbet på Ørnedalsbanen på sidste vers. Det er 24. gang løbet afvikles, men en stridighed mellem løbsarrangøren og ejeren af jorden, hvor banen ligger betyder, at fremtiden for racerbanen er usikker. - Dem der sidder med i forhandlingerne, de har selvfølgelig kigget på de krav og vilkår, som udlejer ønsker, og set på hvad mulighederne er, fortæller formand for Frederikshavn Sæby Auto Sport, Camilla Andersen, til TV2 Nord. Hun er formand for den ene af de to klubber, som benytter banen. Det er Hans Arenfeldt, der ejer jorden, han ville torsdag ikke stille op til interview. Men han fortæller, at for at lejeaftalen kan forlænges, er der en række særlige vilkår, som skal opfyldes, herunder en støjreduktion fra banen. Fuld pedal Mange tilskuere havde torsdag fundet vej frem til lugten af brændt gummi og hvinende hjul. - Det er fart og spænding, og så er det sjovt at se alle de her nye spirer, som kommer. Mange af ungdomskørerne er jo børn af dem fra dengang, hvor vi kørte, siger Myrna Larsen fra Hørby til TV2 Nord. - Det er skønt at se mange af sine gamle racerkollegaer herude og fortælle nogle røverhistorier, fortæller Jens Steffensen fra Frederikshavn til TV2 Nord. Og man håber langt fra, at det er sidste gang, at man har kunne nyde racerløb fra de stejle græssider på Ørnedalsbanen. - Jeg synes, at det vil være ganske forfærdeligt, hvis det skal slutte. Det kan man ikke forestille sig, siger Myrna Larsen. Forhandlingerne om en mulig forlængelse har stået på i et halvt år, men hvornår der falder en afgørelse, er usikkert. - Så snart vi ved noget, så får alle selvfølgelig et svar, slutter Camilla Andersen.

Referat:
I disse dage køres der tredagesløb på Ørnedalsbanen i Sæby - et løb, der kan blive et af de sidste på den historiske bane.